Vedlegg til sak 49-03 PhD-program Med-fak


PhD-program ved Det medisinske fakultet, 

Universitetet i Tromsø
Programmet er utarbeidet med hjemmel i forskriften for graden philosophiae doctor (PhD) ved Universitetet i Tromsø, ved​tatt av styret ved Universitetet i Tromsø 19. juni 2003, og med justeringer vedtatt 18. september 2003. 
§ 1. Virkeområde

Doktorgradsutdanningen ved Det medisinske fakultet tar sikte på å lede fram til graden PhD i medisinske fag innenfor én av følgende fem studieretninger: 

· Medisin

· Medisinsk biologi

· Helsevitenskap

· Farmasi

· Odontologi 

§ 2. Målsetting

Doktorgradsutdanningen skal kvalifisere for forskningsvirksomhet på et høyt faglig nivå og for annet arbeid i samfunnet hvor det stilles store krav til vitenskapelig innsikt. 

§ 3. Ansvar for doktorgradsutdanningen

Universitetsstyret har det overordnede ansvar for doktorgradsutdanningen og gir selv regler for organiseringen. Universitetsstyret vedtar opprettelse og nedleggelse av doktorgrads​program etter forslag fra fakultetene/Norges fiskerihøgskole. Innholdsmessige endringer av doktorgradsprogrammene innenfor rammen av denne forskrift vedtas av fakultetene/Norges fiskerihøgskole.

§ 4. Doktorgradsutdanningens innhold

Doktorgradsutdanningen er i hovedsak aktivt forskningsarbeid under veiledning.

Doktorgradsutdanningen omfatter:

· Gjennomføring av et selvstendig forskningsarbeid i aktivt samarbeid med veileder(e) og andre forskere.

· En godkjent opplæringsdel.

· Deltakelse i aktive forskermiljø, nasjonalt og internasjonalt.

· Faglig formidling som er nært relatert til det pågående doktorgradsarbeid. 

§ 5. Opptak

Opptakskrav

For å bli tatt opp til et doktorgradsstudium ved Det medisinske fakultet kreves som hovedregel at søkeren har oppnådd graden cand. med., cand. san., cand. scient., cand. pharm., cand. odont., siv.ing., relevant mastergrad eller annen utdanning som er godkjent likeverdig med disse. Kandidater med dårligere snitt enn B (eller tilsvarende) på fordypningsblokken i bachelorgraden og mastergraden vil vanligvis ikke bli tatt opp.

Søknaden

Søknad om opptak til doktorgradsstudiet ved Det medisinske fakultet skal inneholde følgende opplysninger: 

· Beskrivelse av forskningsoppgaven.

· Fremdriftsplan for gjennomføring av utdanningen.

· Finansieringsplan.

· Redegjørelse for nødvendig infrastruktur.

· Redegjørelse for veiledningsbehov og forslag til veileder(e).

· Plan for faglig formidling.

· Plan for tilknytning til forskermiljø og evt. opphold ved andre (herunder utenlandske) forskningsinstitusjoner eller virksomheter, jf. § 8.

· Dokumentasjon av den utdanning som skal ligge til grunn for opptaket.

· Opplysninger om eventuelle immaterialrettslige restriksjoner for å beskytte andres rettigheter.

· For søkere som ikke har sin utdanning fra Universitetet i Tromsø må bekreftet kopi av vitnemål fra høyere grad eller tilsvarende, samt immatrikuleringsbevis, vedlegges.

· Bekreftede kopier av vitnemål og karakterutskrifter for all utdanning fra videregående skole til og med høyere grad for søkere som ikke tidligere har vært immatrikulert ved et norsk universitet. 

· Prosjektbeskrivelse.

· Liste over eventuelle publikasjoner. 

· Sensur/bekreftelse på tidligere avlagte eksamener/kurs det søkes om å få godkjent som del av den fagspesifikke opplæringen.  

· Andre relevante opplysninger som for eksempel relevant arbeidserfaring. 

Dersom søkeren planlegger å bruke et annet språk i avhandlingen enn det som er godkjent i henhold til denne forskriftens § 9, skal søknad om dette leveres sammen med søknad om opptak.

Institusjonen fastsetter søknadsskjema. 

Utdanningsplanen, herunder beskrivelsen av forskningsoppgaven, skal normalt utarbeides i samarbeid med hovedveileder og gjøre rede for tema, problem​stillinger samt valg av teori og metode. 

Avgjørelse om opptak

Søknadene vurderes av fakultetets PhD-programstyre, som foretar opptak til studiet. Opptaket kan skje med forbehold om finansiering, veiledningskapasitet, utarbeidelse av individuell fagspesifikk opplæring, tilleggsutdanning og immaterialrettslige avtaler for å effektivisere vernet av forsker​gruppen. Opptak skjer kontinuerlig.

Avgjørelse om opptak baseres på en samlet vurdering av søknaden. Institusjonen kan fastsette kriterier for rangering mellom kvalifiserte søkere når antallet søkere overstiger opptakskapasiteten. 

I opptaksvedtaket skal veileder oppnevnes, ansvaret for løsningen av andre behov som er skissert i søknaden plasseres, og avtaleperioden fastlegges med startdato og varighet. Eventuell forlengelse av avtaleperioden må relateres til rettighet som arbeidstaker eller avklares spesielt. 

Opptak kan nektes dersom: 

· Opphavsrettslige avtaler er til hinder for publisering og åpen disputas.

· De immaterialrettslige avtaler som er inngått er så urimelige at institusjonen ikke bør medvirke i prosjektet.

§ 6. Avtale 

Når en kandidat får sin søknad godkjent av fakultetet, skal det inngås avtale om opptak, om veiledning og eventuell avtale med ekstern institusjon. Dersom doktorgradsstudenten er tilknyttet annen arbeidsplass skal det inngås avtale som regulerer arbeidsvilkårene, herunder tid til doktorgradsarbeidet, driftsmidler og behov for vitenskapelig utstyr. Avtalen skal sikre at doktorgradsstudenten deltar regelmessig i et aktivt forskermiljø og legge til rette for at forskerutdanningen skal kunne gjennomføres til avtalt tid. Fakultetet skal i forbindelse med avtaleinngåelsen sørge for at eksterne veiledere får tildelt et eksemplar av doktorgrads​reglementet med utfyllende bestemmelser, regler for ekstern veiledning, regler for bruk av fellesarbeider og regler for opphavsrett.

§ 7. Doktorgradsprogrammet

Forskerutdanningen skal være lagt opp slik at den skal kunne fullføres innenfor normert tidsramme, tre år effektiv tid. Avtaleperioden kan forlenges grunnet permisjoner som følger av kandidatens rettighet som arbeidstaker.

Institusjonen, ved fakultetet/Norges fiskerihøgskole, skal gi alle doktorgradsstudenter tilbud om opplæring på høyt vitenskapelig nivå. Dersom institusjonen eller den enhet som administrerer programmet ikke selv arrangerer hele opplæringsdelen, skal forholdene legges til rette for at kandidaten får tilsvarende opplæring ved andre institusjoner/enheter som gir godkjent doktorgradsutdanning. I emner der det ikke foreligger egnet kurstilbud, kan individuelt lesepensum godkjennes som en del av opplæringsdelen. 

Kurs som skal inngå i opplæringsdelen skal fortrinnsvis være på 8000-nivå.

Opplæringsdelen omfatter en obligatorisk og en valgfri del på til sammen 30 studiepoeng. 

Obligatorisk del kan utgjøre inntil 12 studiepoeng. Alle PhD-kandidater skal gjennomføre en opplæring i vitenskapsteori. Dette kan oppfylles ved å gjennomføre og bestå ”Grunnkurs i biomedisinsk forskning”, som utgjør 10 studiepoeng, eller andre tilsvarende kurs som omfatter emner i vitenskapsteori, vitenskapsfilosofi, vitenskapelige metoder, forskningsetikk og formidling.

Den valgfrie delen skal utgjøre minst 18 studiepoeng. Innholdet må være slik at det sammen med arbeidet med avhandlingen gir den nødvendige faglige bredde og fordypning som er nedfelt i målsettingen for doktorgradsstudiet. I denne delen skal det inngå godkjente forskerkurs arrangert ved et norsk universitet. Deltakelse ved andre forskerkurs, for eksempel i utlandet, kan godkjennes med studiepoeng etter søknad til Forskningsutvalget. Godkjenning forutsetter dokumentasjon av undervisningsopplegg og gjennomføring. 

For kandidater med forskningsprosjekt hvor det inngår bruk av forsøksdyr er kurset ”Bruk av forsøksdyr i medisinsk forskning”, eller annet tilsvarende kurs, obligatorisk. Kurset gir 6 studiepoeng.

Retningslinjer for beregning av studiepoeng

Kandidatens plan for gjennomføring av opplæringsdelen under PhD-programmet godkjennes i henhold til følgende retningslinjer for beregning av studiepoeng: 

· Forskningsopphold av minst to ukers varighet i utlandet: 6 studiepoeng. 

· Framlegging av resultater fra eget prosjekt ved nasjonal kongress eller annet forskerforum: 1 presentasjon gir 1.5 studiepoeng. 

· Framlegging av resultater fra eget prosjekt ved internasjonal kongress eller annet forskerforum: 1 presentasjon gir 3 studiepoeng. 

· Forskerkurs: 25 timer undervisning i form av forelesninger, praktiske øvelser, gruppearbeid og deltakelse i seminar gir 5 studiepoeng; 15 timer undervisning i form av forelesninger, praktiske øvelser, gruppearbeid og deltakelse i seminar gir 3 studiepoeng. 

· Medisinsk spesialitet godkjent i Norge: 6 studiepoeng. Det gis studiepoeng for én spesialitet.

Opplæringsdelen skal være gjennomført og godkjent før avhandlingen innleveres. Søknad om endringer i godkjent plan for opplærings​delen skal utarbeides i samråd med hovedveileder og avgjøres av fakultetet/Norges fiskerihøgskole.

Fakultetet/Norges fiskerihøgskole kan gi fritak for deltakelse i deler av opplæringsdelen dersom tilsvarende krav er oppfylt ved en annen enhet eller institusjon som gir godkjent opplæring.

§ 8. Tilknytning til forskermiljø

Hovedveileder har i samråd med fakultetet/Norges fiskerihøgskole hovedansvar for å legge til rette for at doktor​gradsstudenten deltar regelmessig i et aktivt forskermiljø med seniorforskere og andre doktorgradsstudenter. For doktorgradsstudenter som har hovedtilknytning ved annen institusjon skal det inngås avtale mellom gradstildelende og samarbeidende institusjon som regulerer arbeidsvilkårene og herunder sikrer doktorgrads​studentens deltakelse i et aktivt forskermiljø (jfr. § 6).  

§ 9. Avhandlingen

Krav til avhandlingen

Avhandlingen skal være et selvstendig, vitenskapelig arbeid som oppfyller internasjonale standarder innen fagområdet. Avhandlingen skal bidra til å utvikle ny faglig kunnskap og ligge på et nivå som tilsier at den vil kunne publiseres som en del av fagets vitenskapelige litteratur. 

Del av fellesarbeid godtas som avhandling i den grad doktorandens selvstendige innsats kan identifiseres og dokumenteres.

Sammenstillinger av flere, mindre arbeider godtas som avhandling dersom det er en sammenheng mellom delene og det er redegjort for denne sammenhengen i et sammendrag. 

Avhandlingen skal være skrevet på norsk, svensk, dansk, engelsk, tysk eller fransk. Dersom kandidaten ønsker å benytte et annet språk, skal det være søkt om særskilt tillatelse til dette ved opptak, jfr. § 5.

Arbeid som ikke godtas

Arbeid som har vært godtatt som grunnlag for tidligere eksamener, kan ikke antas til bedømmelse med mindre arbeidet inngår som en mindre del av en avhandling som består av flere, sammenhengende arbeider. 

Ny innlevering

En doktorgradsavhandling som tidligere er blitt underkjent ved Universitetet i Tromsø, kan bedømmes i omarbeidet form først 6 måneder etter at den ble forkastet. Bedømmelse på nytt kan bare finne sted én gang.

Offentlig tilgjengelighet

Avhandlingen skal være offentlig tilgjengelig senest to uker før disputasen holdes. 

Det kan ikke legges restriksjoner på offentliggjøring og publisering av en doktorgrads​avhandling, med unntak for en på forhånd avtalt utsettelse av datoen for offentlig​gjøring/publisering. Slik utsettelse kan skje når forskerutdanningen delvis eller i sin helhet er finansiert av en ekstern part, for at den eksterne part skal kunne ta stilling til patentering/kommersialisering. Ekstern part kan ikke stille vilkår om at hele eller deler av doktorgradsavhandlingen ikke skal kunne offentliggjøres eller publiseres. 

Rettigheter ved bruk av resultat

Kandidatens rettigheter til bruk av egne resultat, utnyttelse av patenterbare oppfinnelser, opphavsrettigheter m.m., er regulert av institusjonens generelle regler på dette området samt de regler som er bestemt i Arbeidstakeroppfinnerloven.

§ 10. Veiledning

Arbeidet med doktoravhandlingen skal foregå under individuell veiledning. Doktorgradsstudenten skal ha jevnlig kontakt med sin(e) veileder(e) og skal inngå i et aktivt forskningsmiljø. 

Minst en av veilederne skal være ansatt ved den institusjonen kandidaten er opptatt ved. Veileder(e) skal ha doktorgrad eller tilsvarende kompetanse. 

Dersom det oppnevnes flere veiledere, skal det alltid utpekes en hovedveileder med primært ansvar for den faglige oppfølging av doktoranden. Hovedveileder skal som hovedregel være ansatt ved institusjonen. Er hovedveileder ansatt utenfor Universitetet i Tromsø, skal det oppnevnes en ansvarlig veileder ved det institutt kandidaten er tilknyttet. For kandidater som veiledes internt, har hovedveileder det formelle ansvar i forhold som vedrører kandidaten. Dersom hovedveileder er ekstern, skal hovedveileder og den ansvarlige veileder ved instituttet dele ansvaret. Rapporter og skriftlige arbeider skal forelegges både ekstern og intern veileder. Det stilles normalt krav om at den som oppnevnes som hovedveileder skal ha en betydelig del av egen vitenskapelig produksjon publisert i internasjonale tidsskrifter med refereetjeneste.

Både veileder og doktorgradsstudent plikter å rapportere i samsvar med de regler fakultetet/Norges fiskerihøgskole har fastsatt, jf § 11.

§ 11. Kvalitetssikring og rapportering

Fakultetet/Norges fiskerihøgskole skal ha et system for kvalitetssikring av doktorgrads​opplæringen. Systemet skal omfatte tiltak for å avdekke manglende progresjon i avhandlingsarbeidet og mangler ved veiledningen samt rutiner for å følge opp avdekkede mangler. Systemet skal omfatte årlig og separat rapportering fra doktorgradsstudent og veileder, og utformes slik at dobbelt​rapportering unngås. Den årlige rapporten stiles til fakultetet og skal gjøre rede for studieprogresjonen. 
§ 12. Terminering av avtale

Ved vesentlig mislighold så som manglende progresjon over tid, brudd på etiske regler og alvorlige endringer i forskningsprosjektet, kan institusjonen beslutte at en doktorgrads​kandidat skal avslutte doktorgradsopplæringen før den er fullført.

§ 13. Bedømmelse

Doktorgraden tildeles på grunnlag av:

· Godkjent vitenskapelig avhandling og et tilfredsstillende forsvar i en offentlig disputas. 

· Godkjent gjennomføring av opplæringsprogrammet, eventuelt annen godkjent faglig skolering eller kompetanse.

· Minst én godkjent prøveforelesning.

§ 14. Innlevering

Søknad om å få avhandlingen bedømt rettes til fakultetet/Norges fiskerihøgskole. Med søknaden skal følge 5 eksemplarer av avhandlingen. Sammen med søknaden skal det foreligge dokumentasjon for at opplæringsdelen er fullført og godkjent. Dersom avhandlingen godkjennes til disputas, leveres ytterligere antall eksemplarer som kreves i henhold til doktorgradsprogrammet. Sammen med avhandlingen leveres et kortfattet sammendrag som kan tjene som pressemelding. 

Avhandlingen leveres i standardisert format og i den form (papirbasert, elektronisk) institusjonen bestemmer.

Et arbeid eller deler av et arbeid som tidligere er godkjent for doktorgraden ved norsk eller utenlandsk institusjon, kan ikke antas til bedømmelse selv om arbeidet innleveres i omarbeidet form. 

§ 15. Oppnevning av bedømmelseskomité

Til å bedømme avhandlingen oppnevner fakultetet/Norges fiskerihøgskole en sakkyndig bedømmelseskomité på minst tre medlemmer. Komitéen skal settes sammen slik at:

· Begge kjønn, såfremt mulig, er representert.

· Minst ett av medlemmene er uten tilknytning til institusjonen.

· Minst ett av medlemmene, såfremt mulig, er utenlandsk.

· Alle medlemmene har doktorgrad eller tilsvarende kompetanse.

Grunnenhet eller fagmiljø foreslår bedømmelseskomité. Forslaget skal begrunnes og bør vise til hvordan komitéen samlet sett dekker avhandlingens fagfelt. 

Fakultetet/Norges fiskerihøgskole utpeker en leder blant komitéens medlemmer eller i tillegg til komitéens medlemmer.

Oppnevnt veileder kan ikke være medlem av bedømmelseskomitéen eller lede den. 

Doktoranden underrettes om komitéens sammensetning.

§ 16. Komitéens arbeid

Tilbaketrekning og bearbeiding

Et innlevert arbeid kan ikke trekkes tilbake før det er endelig avgjort om det er verdig til å forsvares for doktorgraden. Doktorgradskandidaten kan likevel rette formelle feil i avhandlingen etter innlevering. Det forutsettes i slike tilfeller at doktoranden sender inn en oversikt over samtlige rettinger som er foretatt i det innleverte arbeidet senest 1 måned før disputasen.

Uten hensyn til det foregående kan fakultetet/Norges fiskerihøgskole tillate omarbeiding av avhandlingen dersom bedømmelseskomitéen anbefaler dette. Det skal gis en frist for slik omarbeiding, normalt ikke lenger enn 6 måneder 

Hvis avhandlingen ikke godkjennes, kan ny innlevering først finne sted etter 6 måneder.

Opplysningsplikt

Veileder kan innkalles til møter i bedømmelseskomitéen for å gjøre rede for veiledningen og arbeidet med avhandlingen. 

Komitéen kan kreve doktorgradskandidatens grunnlagsmateriale og utfyllende eller oppklarende tilleggsinformasjon fremlagt.

Innstilling

Komitéen avgir innstilling om hvorvidt arbeidet er verdig til å forsvares for doktorgraden. Innstilling og eventuelle dissenser skal begrunnes.

Bedømmelseskomitéens innstilling forelegges doktorgradskandidaten, som gis frist på 14 dager til å fremme skriftlige merknader til innstillingen. Hvis doktorgradskandidaten ikke ønsker å fremme skriftlige merknader, underrettes komitéen snarest om dette.

Frister

Komitéens innstilling skal foreligge innen 3 måneder etter at den  har mottatt avhandlingen, med mindre fakultetet/Norges fiskerihøgskole har bestemt noe annet. Tillater komitéen omarbeiding av avhandlingen, løper ny frist fra den datoen avhandlingen leveres på nytt.

§ 17. Komitéens innstilling og behandling av innstillingen

Behandling av enstemmig innstilling

En enstemmig komitéinnstilling skal tas til følge, såfremt et flertall av fakultetsstyret/styret for Norges fiskerihøgskole stemmer for dette. Dersom et flertall finner at det – til tross for en enstemmig positiv komitéinnstilling – foreligger begrunnet tvil om en avhandling bør godkjennes, skal fakultet/Norges fiskerihøgskole søke nærmere avklaring fra bedømmelses​komitéen eller oppnevne to nye sakkyndige, som avgir individuelle uttalelser om av​handlingen. Doktorgradskandidatens merknader vedlegges. Etter dette fatter fakultet/Norges fiskerihøgskole selv vedtak i saken på grunnlag av innstillingen og de innhentede uttalelsene.  

Fakultetsstyret/Styret for Norges fiskerihøgskole kan delegere til dekan/høgskolerektor å godkjenne en komitéinnstilling når den enstemmig konkluderer med at avhandlingen er verdig til å forsvares for doktorgraden.

Behandling av delt innstilling

Dersom det foreligger dissens i komitéen, kan fakultetet/Norges fiskerihøgskole uten ytterligere bedømmelse fatte vedtak i saken, eller søke nærmere avklaring fra bedømmelses​komitéen eller oppnevne to nye sakkyndige som avgir individuelle uttalelser om avhandlingen. Doktorkandidatens merknader vedlegges. Etter dette fatter fakultetet/Norges fiskerihøgskole selv vedtak i saken på grunnlag av innstillingen og de innhentede uttalelser. 

De ekstraordinære sakkyndige skal ikke være ansatt ved Universitetet i Tromsø, og ikke ha hatt befatning med avhandlingen tidligere. De skal ikke tre sammen som komité, men levere selvstendige vurderinger av avhandlingen og konkludere med et klart votum.

Når fakultetsstyret har innhentet uttalelse fra ekstraordinære sakkyndige, eller fra ny bedømmelseskomité, skal det avgjøre saken på dette grunnlag. Dersom en finner at det er gjort feil av betydning for innstillingen, kan saken sendes enten tilbake til bedømmelseskomitéen for ny vurdering eller det oppnevnes ny bedømmelseskomité.

Doktoranden underrettes om resultatet av behandlingen.

§ 18. Prøveforelesning  

Kandidaten skal holde én prøveforelesning over oppgitt emne. 

Tema for prøveforelesning fastsettes av bedømmelseskomitéen og kunngjøres for kandidaten 14 dager før forelesningen. 

Prøveforelesningen(e) skal holdes på det språket som avhandlingen er skrevet på eller et annet språk som fakultetet/Norges fiskerihøgskole tillater.

Prøveforelesningen skal holdes etter at avhandlingen er innlevert, men før disputasen, og skal godkjennes av bedømmelseskomitéen før disputas kan gjennomføres.

Hvis prøveforelesningen ikke godkjennes kan ny prøveforelesning avholdes først etter 6 måneder. Så vidt mulig skal ny prøveforelesning vurderes av den opprinnelige bedømmelseskomitéen.

Fakultetet sørger for kunngjøring og arrangement av prøveforelesning og disputas.
§ 19. Forsvar av avhandlingen

Når prøveforelesningen(e) er avholdt og godkjent, skal doktorgradskandidaten forsvare avhandlingen i offentlig disputas. Tid og sted for disputasen skal offentliggjøres i god tid sammen med opplysninger om hvordan avhandlingen er offentliggjort.

Disputasen skjer på avhandlingsspråket eller norsk med mindre fakultetet/Norges fiskerihøgskole godkjenner noe annet.

Det skal normalt være to opponenter. De to opponentene skal være medlemmer av bedømmelses​komitéen og utpekes av fakultetet/Norges fiskerihøgskole. I særlige tilfeller kan det oppnevnes opponenter som ikke har vært medlemmer av komitéen. 

Disputasen ledes av dekan/høgskolerektor eller den denne bemyndiger. Den som leder disputasen, gjør kort rede for innleveringen og bedømmelsen av avhandlingen og for prøveforelesningen. Deretter gjør doktoranden rede for hensikten med og resultatet av den vitenskapelige undersøkelsen. Førsteopponent innleder diskusjonen, og annen opponent avslutter disputasen. Fakultetet/Norges fiskerihøgskole kan likevel fastsette en annen rekkefølge og oppgavefordeling mellom doktoranden og førsteopponenten. Øvrige tilstedeværende som ønsker å opponere ex auditorio, må under disputasen gi melding om dette til disputasens leder innen det tidspunkt som denne fastsetter og kunngjør ved åpningen av disputasen.

Etter disputasen sender bedømmelseskomiteen innberetning til fakultetet/Norges fiskerihøgskole der den gjør rede for hvordan den har vurdert forsvaret av avhandlingen. Innberetningen skal konkludere med om disputasen er godkjent/ikke godkjent. 

Hvis disputasen ikke godkjennes, kan ny disputas gjennomføres først etter 6 måneder. Så vidt mulig skal ny disputas vurderes av den opprinnelige bedømmelseskomiteen. Disputasen skal finnes tilfredsstillende før diplom kan tildeles.

§ 20. Kreering og diplom/vitnemål

Når fakultetet/Norges fiskerihøgskole har godkjent opplæring, avhandling, prøveforelesning og disputas, kreeres doktoranden til Philosophiae Doctor av Universitetsstyret. 

Diplom og vitnemål utferdiges av institusjonen. På diplomet føres kreeringsdato og opplysninger om hvilket doktorgradsprogram doktorgraden er avlagt innenfor. I tillegg utferdiges doktorgradsvitnemål hvor tittel på avhandling og prøveforelesning føres opp sammen med opplysninger om det faglige opplæringsprogram doktoranden har deltatt i. 

§ 21.  Klage

Klage på opptak og søknadsbehandling

Avslag på søknad om opptak etter § 5 kan påklages etter reglene i Forvaltningslovens §§ 28 flg. Grunngitt klage sendes til fakultetet/Norges fiskerihøgskole. Blir avslaget opprettholdt, sendes klagen til institusjonens sentrale klagenemnd til avgjørelse. 

Klage på underkjenning av opplæringsdelen

Ved klage på avslag på søknad om godkjenning av kurs eller andre deler av opplærings​programmet, gjelder § 12 nr. 1 i Forvaltningsloven tilsvarende. Ved klage over sensur ved særskilt eksamen eller prøver, gjelder likevel Lov om universiteter og høgskoler.

Klage på avslag på søknad om bedømmelse eller underkjenning av avhandling, prøve​forelesning eller forsvar. 

Underkjenning av avhandling, prøveforelesning eller forsvar kan påklages etter reglene i Forvaltningslovens § 28 flg. Grunngitt klage sendes institusjonen. Institusjonen kan prøve alle sider ved det påklagede vedtak.

